शिमला (जय): डब्ल्यू.डब्ल्यू.ई. रेसलिंग चैम्पियनशिप को प्रदेश में करवाने के लिए सरकार ने सिरमौर के खिलाड़ी दलीप सिंह राणा उर्फ द ग्रेट खली पर दरियादिली दिखाई, लेकिन कबड्डी में दुनिया भर में स्टार रेडर के तौर पर पहचान बना चुके अजय ठाकुर को सरकार भूल गई है। कबड्डी विश्व कप में भारत को जीत दिलाने में अहम भूमिका निभाने वाले कबड्डी खिलाड़ी को आज तक सरकार ने सम्मान राशि तक प्रदान नहीं की। जानकारी के अनुसार पिछले 2 वर्षों से किसी भी सरकार द्वारा अजय ठाकुर के लिए सम्मान राशि प्रदान करने की घोषणा नहीं की गई, जबकि ओलिम्पिक एवं एशियन खेलों में देश व प्रदेश के लिए मैडल जीतने वाले खिलाड़ियों को यह सम्मान राशि प्रदान की जा चुकी है।